Document ID: /roh_data/filtered/fineweb-2-filterrobots_roh.jsonl.gz/32910

L'uffizi dal servetsch social dal Grischun ha ina incumbensa cumplessiva en il sectur da la cussegliaziun persunala e famigliara sco er da l'agid social economic.
Per cussegliaziuns persunalas èn cumpetentas las collavuraturas ed ils collavuraturs dals servetschs socials regiunals. Ultra dals servetschs socials regiunals datti ils servetschs socials spezialisads en il sectur da la protecziun d'uffants, da l'agid a victimas sco er da problems da dependenza. Ina survista dals servetschs socials regiunals e dals servetschs socials spezialisads chattais Vus sin la pagina d'internet da l'uffizi dal servetsch social dal Grischun.
Da princip è mintga persuna sezza responsabla per la garanzia da sia existenza. Umans che sa chattan en ina situaziun finanziala d'urgenza transitorica u permanenta e che na pon – malgrà agens sforzs – betg superar quella han il dretg da survegnir agid social. La premissa per quai è che la persuna pertutgada haja ses domicil en il chantun Grischun.
L'agid social vegn concedì, sch'i na dat nagin dretg da survegnir autras prestaziuns legalas, sco per exempel la renta d'invaliditad, e sche la famiglia u persunas singulas na pon betg finanziar lur vita. Las prestaziuns d'agid social vegnan calculadas en mintga cas en moda individuala ed èn dependentas da las relaziuns persunalas, dals custs da viver, da las entradas sco er da lur durada.
La calculaziun vegn fatga sin basa da las disposiziuns chantunalas e da las recumandaziuns da las vischnancas sco er sin basa da las directivas da la conferenza svizra da l'agid social. En il chantun Grischun decidan las vischnancas davart la concessiun da prestaziuns d'agid social.